Sake-egpaar lê klagte teen mekaar ná ‘voorval’Given Mkhari. Foto: Twitter Given Mkhari, sakeman en bekende in mediakringe, en sy vrou, Ipeleng, het die naweek albei klagte van aanranding teen mekaar by die polisie aanhangig gemaak, maar dit kort daarna weer teruggetrek. Die egpaar het Maandag ŉ gesamentlike verklaring uitgereik waarin hulle bevestig “ŉ ongelukkige voorval” het die afgelope naweek by hul huis plaasgevind. Hulle het egter nie uitgebrei oor die aard van die voorval nie. “Ons bevestig ŉ ongelukkige voorval het Saterdag tussen ons in ons huis plaasgevind. Ons het albei individueel die saak by die polisie aangemeld. Ons trek nou die aanklagte teen mekaar terug om die kwessie in die privaatheid van ons huis op te los,” lui die verklaring. News24 berig Mkhari en sy vrou is in hegtenis geneem op aanklag van aanranding en sou vandag in die Randburg-landdroshof verskyn het voordat die aanklagte teruggetrek is. PowerFM het egter Maandagmiddag berig die aanklagte teen die Mkhari-egpaar is nié teruggetrek nie en die egpaar moet steeds in die hof verskyn. ŉ Woordvoerder van die Nasionale Vervolgingsgesag kon nie onmiddellik vir kommentaar bereik word nie. Mkhari is die stigter en voorsitter van die MSG Afrika-groep wat kommersiële radiostasies soos PowerFM en Capricorn FM besit. Ipeleng is die uitvoerende hoof en stigter van Motseng Investment Holdings en die president van die South African Property Owners Association.